Rehavam Zeevi

Rehavam Zeevi (født 20. juni 1926 i Jerusalem, død 17. oktober 2001) var en israelsk general, politiker og historiker som grunnla det jødiske høyreorienterte nasjonalistiske Moledet-partiet.

Han sluttet seg til Palmach i 1942 og tjenestegjorde i Israels forsvar etter etableringen av staten Israel. Gjennom sin ungdom gikk Ze'evi på skole i Givat HaShlosha. Hans store forbilde var den indiske frihetskjemperen Mohandas Gandhi. Ze'evi hadde fem barn, Palmach, Sayar, Masada, Tze'ela og Arava. 

I 1948 ble Rehavam Ze'evi kommandant for en tropp i Israels forsvar. Fra 1964 til 1968 var han personalsjef i den israelske generalstaben. På slutten av 1960-tallet dannet Ze'evi elitestyrken Sayeret Kharuv, en anti-terror bataljon. På denne tiden hadde Israels forsvars stabssjef, Haim Bar-Lev, begynt å fokusere på arbeidskraft og budsjettet for de pansrede stridsvogn-enhetene, noe som resulterte i store nedskjæringer i de israelske infanteristyrker. I løpet av de neste fem årene tjenestegjorde Zeevi som sjef for et militærdistrikt før han pensjonerte seg fra en militær karriere i september 1973.

Men han var tilbake i hæren da Yom Kippur-krigen brøt ut 6. oktober 1973. Han pensjonerte seg for andre gang med grad som generalmajor i 1974. I 1974 ble han statsminister Yitzhak Rabins rådgiver for bekjempelse av terrorisme. Året etter ble han statsministerens rådgiver også når det gjaldt andre saker. Ze'evi trakk seg fra denne stillingen i 1977, da Likuds Menachem Begin ble statsminister. I 1988 etablerte Ze'evi Moledet-partiet som oppfordret til at den arabiske befolkningen i Judea, Samaria (Vestbredden) og Gazastripen skulle flyttes til de arabiske nabolandene. 

Etter Madrid-konferansen i 1991, trakk Ze'evi seg fra Likud-regjeringen til Yitzhak Shamir. Han ble i stedet sittende i den politiske opposisjonen for et tiår. I 1987 var han redaktør for en serie bøker som beskriver ulike sider ved Israel.

Ze'evi ble skutt på hotellet Jerusalem Hyatt på Scopusfjellet den 17. oktober 2001 av fire væpnede menn. Han ble tatt med til Hadassah Medical Center sykehus hvor han døde. Folkefronten for frigjøring av Palestina (PFLP) tok æren for drapet og opplyste at det skjedde som hevn for drapet på deres generalsekretær Abu Ali Mustafa, som ble drept av Israel i august samme år. Israel påstår at Ahmed Saadat bestilte mordet på Ze'evi. Tusener av jøder deltok i begravelsen til Ze'evi. 

De fire væpnede mennene flyktet til området kontrollert av den palestinske selvstyremyndigheten. Israel plasserte Yasser Arafat under beleiring i Ramallah for å tvinge frem utleveringen av de mistenkte attentatmennene. I april 2002 klarte USA å forhandle frem en plan der de mistenkte skulle fengsles i Jeriko på Vestbredden i stedet. 

De fire drapsmennene ble arrestert sammen med lederen av Folkefronten for frigjøring av Palestina (PFLP), Ahmed Sa'adat. De ble fengslet i et israelsk fengsel på Vestbredden og ble bevoktet av amerikanske og britiske soldater. 14. mars 2006 forlot de amerikanske og britiske vaktmannskapene fengslet. Ze'evi hadde overlevd flere mordforsøk før han ble drept. 

Ze`evi hadde ofte flere radikale meninger, spesielt når det gjaldt muslimer og palestinere. Han beskrev muslimer som en kreftsvulst, og han uttalte at Israel burde kvitte seg med alle muslimer som var israelske statsborgere «på samme måten som man kvitter seg lus». Han oppfordret også det israelske Knesset til å nekte stemmerett til arabiske borgere av Israel. 

Han mente at Jordan historisk sett tilhører Israel. Ehud Olmert, senere statsminister i Israel, anklaget Ze'evi for å beskytte organisert kriminalitet. Ze'evi saksøkte Olmert for injurier, men tapte saken. I september 1991, mens han satt som minister uten portefølje, kalte han USAs president George H. W. Bush en anti-semitt. I 1997 kalte han USAs ambassadør til Israel, Martin Indyk, en "jødegutt" og utfordret ham til nevekamp.

Referanser 

Israelske offiserer
Israelske politikere